钦定古今图书集成/理学汇编/文学典/第166卷 > 徐师曾文体明辩 > 《又》前人
## 钦定古今图书集成/理学汇编/文学典/第166卷 > 徐师曾文体明辩 > 《又》前人

昨专人拜状奉慰，当已达矣。叔度人来，领近书，甚慰。
比日冬温，伏惟履兹。阳复，起居益轻安矣。击彊之戒，
固知如此，鄙性疾恶，终不能无过当处。毛掾之于建
昌，亦正坐此而有甚焉者。虽已遣官慰喻，宽租期，检
旱伤，然终不能无愧于已病之民。比复申省，自劾矣。
去留未知竟如何？然意绪益懒，无复好。况。《诗说》前已

来，面授其说，令录以呈白，而后遣来可也。《桐乡志》文
质实宽平，无所为作。文字利病不足言，正足以见养
德之效，甚幸甚幸！顾深自病，其年愈衰而气愈厉，未
知可以进此否也？近作两记纳呈，可发一笑耳。初请
诸贤祠记，蒙见喻，不欲劳心，不敢固请。今见此志，乃
恨其请之不力。然叔度却报云，“有意为记”卧龙山居
此固甚幸，然今事又有大于此者，敢以为请。别纸所
具《白鹿洞事迹》是也。幸赐之一言，非独以记其事，且
使此邦之学者以为入德之门，则此惠深矣厚矣。千
万勿辞。仍愿亟以见寄，恐劾章忽下，不得竟其事也。
郭功父旧记纳呈，向怪前辈多靳侮之，果不虚得也。
荆州近寄一诗来，读之令人感慨，今亦录去。渠以信
阳事，甚不自安。叔度子约书云，“都下诸人颇不直，果
如何？然世间人口无真是非，未知果孰为是也。”叔度
人回草此，不能究所欲言，千万为吾道自重。不宣。十
一月七日，熹顿首再拜上启。伯恭、中祐直阁、大著，契
兄侍史。